సూర్యాపేట జిల్లాలో హైవేపై రెండు కార్లు దగ్ధం WATCH LIVE TV
సెంచరీతో కదం తొక్కిన కోహ్లి
వెస్టిండీస్ పర్యటన ప్రారంభమైన తొలి రోజే భారత స్టార్ బ్యాట్స్‌మెన్ విరాట్ కోహ్లి సెంచరీతో కదం తొక్కాడు.
TNN | Updated:
Jul 22, 2016, 09:00AM IST
వెస్టిండీస్ పర్యటన ప్రారంభమైన తొలి రోజే భారత స్టార్ బ్యాట్స్‌మెన్ విరాట్ కోహ్లి సెంచరీతో కదం తొక్కాడు. మొదటి రోజు ఆట ముగిసే సమయానికి కోహ్లి 143 పరుగులతో నాటౌట్‌గా నిలిచాడు. టెస్టుల్లో విరాట్‌కు ఇది 12వ సెంచరీ కావడం విశేషం. ఈ మ్యాచ్‌తో కోహ్లి ఖాతాలో మరో ఘనత కూడా చేరింది. టెస్టుల్లో 3 వేల పరుగులు పూర్తి చేసిన కోహ్లి ఆ ఘనత సాధించిన 8వ భారత బ్యాట్స్‌మెన్‌గా నిలిచాడు. ‌కొహ్లితోపాటు శిఖర్ ధావన్ (84) కూడా రాణించడంతో తొలి రోజు ఆట ముగిసే సమయానికి భారత జట్టు 4 వికెట్లు కోల్పోయి 302 పరుగులు చేసింది. కోహ్లికి తోడుగా అశ్విన్‌(22) క్రీజులో ఉన్నాడు. టాస్‌ గెలిచి బ్యాటింగ్‌కు దిగిన భారత జట్టు ఓపెనర్‌ విజయ్‌ (7) వికెట్‌‌ను త్వరగా కోల్పోయింది. పుజారా(16) కూడా తక్కువ స్కోరుకే వెనుదిరిగాడు. ఈ దశలో ఓపెనర్‌ ధావన్‌‌తో కలిసి కోహ్లి ఇన్నింగ్స్‌ను చక్కదిద్దాడు. వీరిద్దరూ కలిసి మూడో వికెట్‌కు 105 పరుగులు జోడించారు. ధావన్ అవుట్ అయిన తర్వాత వచ్చిన రహానే కాసేపు మెరిపించినా ఎక్కువ సేపు క్రీజులో ఉండలేకపోయాడు. పిచ్ స్లోగా ఉన్నప్పటికీ విండీస్‌ పేస్‌ బౌలర్ గాబ్రియల్‌ చక్కటి స్వింగ్, పేస్ రాబట్టాడు. దీంతో పరుగులు సాధించేందుకు భారత బ్యాట్స్‌మెన్ కష్టపడాల్సి వచ్చింది. కానీ విరాట్‌ బ్యాటింగ్‌కు దిగిన తర్వాత పరిస్థితి మారింది. విరాట్, ధావన్ తరచుగా స్ట్రైక్‌ రొటేట్‌ చేయడంతో స్కోరు వేగం పెరిగింది. తొలి రోజు విండీస్ లెగ్ స్పిన్నర్ దేవేంద్ర బిషూకు మూడు వికెట్లు దక్కాయి.